ลุ้น PTG ผลงานไตรมาส 3 โตสนั่น 90% รับอานิสงส์หยุดยาว หนุนดีมานด์ใช้น้ำมันเพิ่ม
ลุ้น PTG ผลงานไตรมาส 3 โตสนั่น 90% พร้อมรับอานิสงส์หยุดยาว หนุนดีมานด์ใช้น้ำมันเพิ่ม
29 ก.ย. 2563

“ข่าวหุ้นธุรกิจออนไลน์” รวบรวมบทวิเคราะห์เกี่ยวกับหุ้นบริษัท พีทีจี เอ็นเนอยี จำกัด (มหาชน) หรือ PTG หลังนักวิเคราะห์แนะนำ “ซื้อ” โดยมองว่าผลการดำเนินงานจะเติบโตขึ้นอย่างต่อเนื่อง รวมทั้งยังได้รับอานิสงส์จากมาตรการเพิ่มวันหยุดพิเศษ เพื่อกระตุ้นเศรษฐกิจ ซึ่งคาดว่าจะส่งผลให้ความต้องการใช้น้ำมันสำหรับการเดินทางเพิ่มมากขึ้น
โดย บล.ฟินันเซีย ไซรัส ระบุในบทวิเคราะห์ แนะนำ “ซื้อ” หุ้น PTG ราคาเป้าหมาย 22 บาท คาดกำไรไตรมาส 3/63 ลดลง 5% เมื่อเทียบจากไตรมาสก่อน จากค่าการตลาดที่ชะลอ แต่โตแรง 90% เมื่อเทียบจากปีก่อน จากปริมาณการขายที่เพิ่มขึ้น ขณะที่ธุรกิจ Non-Oil คาดเห็นการฟื้นตัวต่อเนื่องและมี EBITDA Margin เพิ่มขึ้น
ขณะเดียวกันมาตรการหยุดยาวกระตุ้นท่องเที่ยวของรัฐบาลเป็นบวกต่อ Demand การใช้น้ำมัน คาดกำไรจะกลับมาเร่งตัวเมื่อเทียบจากไตรมาสก่อนอีกครั้งในไตรมาส 4/63 ต่อเนื่องปี 2564 โดยคาดกำไรปกติปี 2563 ชะลอตัวเพียง 6% เมื่อเทียบจากปีก่อน ก่อนกลับมาเติบโตแข็งแกร่ง 18% เมื่อเทียบจากปีก่อน
ด้าน บล.คันทรี่ กรุ๊ป ระบุในบทวิเคราะห์ แนะนำ “ซื้อ” หุ้น PTG ประเมินราคาเป้าหมาย 21.6 บาท คาดผลประกอบการไตรมาส 3/63 จะเติบโตเมื่อเทียบจากไตรมาสก่อน และเมื่อเทียบจากปีก่อน สนับสนุนจาก (1) ค่าการตลาดทีเติบโตต่อเนื่อง QTD +19% เมื่อเทียบจากไตรมาสก่อน และ (2) ปริมาณขายน้ำมันดิบเติบโตหลังคลาย Lock Down สัปดาห์แรกของเดือน ก.ค. น้ำมันดีเซลขยายตัว 2% เมื่อเทียบจากไตรมาสก่อน
ส่วน บล.เคจีไอ (ประเทศไทย) ระบุในบทวิเคราะห์ ประเมินราคาเป้าหมายพื้นฐาน PTG ที่ 21.40 บาท คาดผลการดำเนินงานไตรมาส 3/63 ยังโตเด่น 80% เมื่อเทียบจากปีก่อน (ค่าการตลาดฯ + ปริมาณขายดีขึ้น) แต่ชะลอตัวลงเล็กน้อย 9% เมื่อเทียบจากไตรมาสก่อน (ค่าการตลาดฯลดลงเล็กน้อยเมื่อเทียบจากไตรมาสก่อน) ขณะที่ประเมิน Upside จะอยู่ที่ธุรกิจไบโอดีเซลที่ล่าสุดราคาน้ำมันปาล์มดิบปรับขึ้นแรงต่อเนื่อง (โอกาสกำไรสต๊อกมากกว่าคาด)
ด้าน บล.ไอร่า ระบุในบทวิเคราะห์ คาดผลการดำเนินงาน PTG ช่วงไตรมาส 3/63 จะยังคงได้รับประโยชน์จากค่าการตลาดที่ยังอยู่ในระดับสูง โดยค่าการตลาดของน้ำมันดีเซลจากข้อมูลของ EPPO ในช่วงไตรมาส 3/63 มี TD อยู่ที่ 2.20 บาทต่อลิตร เทียบกับ 1.89 บาทต่อลิตรในช่วงไตรมาส 2/63 จากราคาน้ำมันดิบที่อยู่ในระดับต่ำต่อเนื่อง จึงไม่ส่งผลกดดันค่าการตลาดมากนัก โดยฐานลูกค้าของ PTG เป็นผู้ใช้น้ำมันดีเซลเป็นหลัก